Það er gott að vera glæpamaður á Íslandi . Sérstaklega ef viðkomandi sérhæfir sig í fjármögnun og skipulagningu á innflutningi á fíkniefnum . Því rannsóknaraðgerðir lögreglu virðast ganga út á það að hafa hendur í hári burðardýra og fíkla en láta skipuleggjendur óáreitta . Sú er raunin í sakamáli sem hefur nú verið dómtekið í héraðsdómi Reykjaness þar sem A og B eru ákærðir fyrir þátttöku í innflutningi á tæpum 20 kílóum af sterkum fíkniefnum . Ákærði A var handtekinn í Leifsstöð 3. apríl 2015 . Lögreglan ákvað að láta ákærða A afhenda fíkniefnin undir eftirliti og fór afhendingin fram 7. apríl 2015 . Fyrir afhendinguna var lögreglan búin að koma fyrir gerviefnum og staðsetningar - og upptökubúnaði í ferðatösku ákærða A. Ákærði B , sem var nýkominn út af geðdeild og undir miklum lyfjaáhrifum , hitti ákærða A og tók á móti ferðatöskunni . Við svo búið var ákærði B handtekinn . Við málsmeðferð í héraði var lögreglumaðurinn sem stýrði rannsóknaraðgerðinni spurður hvers vegna ákærði hefði verið handtekinn á vettvangi en ekki látinn afhenda ferðatöskuna áfram . Svarið var tæknilegir örðugleikar og almannahætta ( lesist vilja - og getuleysi ) . Þessi svör lögreglunnar eru að engu hafandi . Eftirfarandi spurningum er því enn þá ósvarað : Í fyrsta lagi hvers vegna beið lögreglan í fjóra daga með að láta ákærða A afhenda ,, fíkniefnin “ og spillti þannig eigin rannsóknaraðgerð og rannsókn málsins ? Í öðru lagi hvers vegna var ákærði B handtekinn á vettvangi en ekki látinn afhenda ferðatöskuna áfram og þannig reynt að handsama skipuleggjendur innflutningsins ? Til þess að fyllstu sanngirni sé gætt er rétt að halda því til haga að þessi vinnubrögð lögreglu eru þó ekki með öllu fordæmalaus því þau minna um margt á vinnubrögð lögreglunnar í bókinni ,, Krabbinn með gylltu klærnar ” þar sem lögreglumennirnir Skapti og Skafti tilkynntu Tinna , að glæpamaðurinn Ómar Ben Salad væri alsaklaus af öllum ásökunum um fíkniefnasmygl , því hann hefði sagt þeim það .